《自丹阳至吴门过无锡登惠山啜泉爱其清幽返舟赋此》
清代·史密

浮云度江来，飘然带秋色。见山即恋岫，遂如受山客。

况兹嶂崿深，窈窕入幽积。苍崖荡翠微，林光瀁空碧。

清气满吴关，江城正烟夕。搴萝挹飞泉，依松蹑峭迹。

爱此陵缅新，怀有周旋惜。宛若情深人，初识已脉脉。

回首怅峰峦，登舻杳相隔。

作者简介：史密，初名襄龄，字梅叔，号梅裳，济宁人。嘉庆癸酉拔贡，历官淡水同知。有《史梅叔诗选》。